text: শিশিরভেজা উইকেটে যেভাবে বল করলেন নাসুম আহমেদ, তা প্রশংসার দাবিদার। শনিবার বিপিএলে মিনিস্টার ঢাকার বিপক্ষে ৪ ওভারে মাত্র ৯ রান দেন চট্টগ্রাম চ্যালেঞ্জার্সের বাঁহাতি স্পিনার নাসুম। ম্যাচে ৩০ রানের জয় কুড়ায় চ্যালেঞ্জার্স। মিনিস্টার ঢাকার স্কোয়াড অনেক শক্তিশালী। ফাফ ডু প্লেসি, আন্দ্রে রাসেলের মতো ব্যাটারের চ্যালেঞ্জ নিয়ে হয়েছে নাসুমকে। চ্যালেঞ্জটা কী দুর্দান্তভাবেই না জিতলেন তিনি। হয়েছেন ম্যাচসেরাও। ৪ ওভারের স্পেলে নাসুম বাউন্ডারি হজম করেন মাত্র একটি।
  এই চার না হলে বিপিএলের সবচেয়ে কিপ্টে বোলিংয়ের রেকর্ড স্পর্শ করতে পারতেন তিনি। নাসুমের স্পিনে দারুণ শুরুর পরে খেই হারিয়ে ফেলে প্রতিপক্ষ। ঢাকার মিডল অর্ডার ধসিয়ে এই স্পিনার তুলে নেন মোহাম্মদ নাঈম শেখ, মাহমুদউল্লাহ ও আন্দ্রে রাসেলের উইকেট। ম্যাচের পর নাসুম 'আমি আমার বোলিংটা খুব বেশি উপভোগ করেছি। অনেক ডট বল দিয়েছি এজন্য ভালো লাগছে। টি-টোয়েন্টিতে বোলিং করতে খুব উপভোগ করি। বিশেষ করে পাওয়ার প্লেতে বল করতে বেশ ভালো লাগে। যারা বেশি মেরে খেলে তাদেরকে বোলিং করতে আমার বেশ ভালো লাগে। আমি ওদেরকে খুব ভালোভাবে পড়তে পারি। আমার কাছে খুব ভালো লাগে।' শরীফুল ইসলামের বলে চার-ছক্কা হাঁকিয়ে ম্যাচ বের করে নেয়ার চেষ্টা করেছিলেন আন্দ্রে রাসেল। কিন্তু ১০ বলে ১২ রান করে নাসুমের বলে শামীম হোসেনের হাতে ধরা পড়েন এই ক্যারিবিয়ান ব্যাটিং দানব। দলীয় ৯৬ রানে রাসেলের বিদায়ে কার্যত ম্যাচটা হেরে যায় ঢাকা। নাসুম বলেন, 'টার্নিং পয়েন্ট রাসেলের আউট। শামীম খুব ভালো ক্যাচ নিয়েছে। ওই জায়গায় আমরা একটু এগিয়ে গেছি।'